Argiñe Iturregi

Argiñe Iturregi San Nicolás (Caracas, Venezuela) irakaslea eta ekintzailea da. Besteak beste, Sestaoko Kueto eskola publikoko sortzaileetako bat izan zen, eta bertan D eredua ezartzearen alde egin zuen.

 Biografia 

 Haurtzaroa 

 Venezuelako garaiak 
Argiñe Iturregi Venezueako hiriburuan, Caracasen, jaio zen arren, gurasoak Erandiokoak zituen, Erandiogoikokoak, hain zuzen ere. Bertako baserri batean bizi ziren haren aita eta ama, baina Gerra Zibila amaitutakoan, Venezuelara erbesteratu ziren lan bila, eta bertan hiru seme-alaba izan zituzten; hiruretatik lehengoa da Argiñe Iturregi.

Venezuelan bizi izan ziren bitartean, euskaraz mintzatzen jarraitu zuten bostok; izan ere, bertako Euskal Etxearen inguruan zeuden euskaldunekin bizi ziren, eta lanean ere euskaraz aritzen ziren Argiñe Iturregiren gurasoak.

 Euskal Herrira itzulera 
Iturregik lau urte zeuzkanean, ordea, Euskal Herrira itzuli zen familia, Erandiora; familia erdia amaren senideen baserri batera eta beste erdia aitaren senideenera. Argiñe Iturregiri, amaren familiaren baserrira joatea egokitu zitzaion, eta bertan, aitaren senideen baserrira joan ziren neba-arrebek ez bezala, euskara erabiltzeko ohitura galdu zuen. Lehen Hezkuntzako 1.maila, gainera, Erandioko eskola batean egiten hasi zen, mojekin, baina gaztelania hutsean. Argiñe Iturregiren neba-arrebak, ostera, gazteagoak zirenez, euskaraz eskolaratzeko aukera izan zuten, hortaz, ez zuten, berak bezala, bizkaiera galdu. Horregatik, nahiz eta jakin haren lehen hizkuntza euskara zela, beti izan du euskaldun berri izatearen sentsazioa Argiñe Iturregik.

 Gaztaroa eta helduaroa 
Irakasle-ikasketak egin bitartean, Argiñe Iturregik oso argi zeukan euskara berreskuratu behar zela. Bilbora ezkondu zen eta bertan euskara erabiltzen zen gune batean hasi zen lanean. Urte batzuk geroago, 1974an, Sestaora joan zen bizitzera eta ordutik bizi da bertan.

Sestaoko Kueto auzoan izen bereko eskola publikoa sortu zuen beste hainbatekin batera. Baina bere 3 seme-alabetan nagusiak A ereduan ikasten hasi behar izan zuen, D eredurik ez zegoelako bertan. Orduan, Argiñe Iturregi, beste hainbat gurasorekin batera D eredua ezartzearen alde egin zuen, eta horri esker beste bi seme-alabek euskaraz ikasteko aukera izan zuten. Guraso eta irakasle gisa egin zuen lanari esker 1981an hasi zen irakaskuntza euskaraz eskaintzen Kuetoko eskola. Izan ere, eskola hori aitzindaria izan zen eskualdean osoan, Ezkerraldean, alegia. 

Kuetoko eskolan urteak eman zituen irakasle Argiñe Iturregik, ikasketa-buru ere izan zen; egun, ordea, erretiratuta dago.https://www.euskadi.eus/eusko-jaurlaritza/contenidos/informacion/berripapera_historikoa/eu_historik/adjuntos/82eus.pdf

Horrez guztiaz gain, Euskadiko Mugimendu Komunistako militantea ere izan da, eta emakumeen aldeko langile amorratua ere bai.

 Aintzatespenak 
 1999an AEK-k Argiñe Iturregiri gorazarre egin zion; 11.Korrikako omenduetako bat izan zen erdara nagusi zen herri batean, Sestaon, hain zuzen, euskararen alde eta euskaraz egindako lanagatik.https://www.korrika.eus/images/podkastak/Podcast%20Korrika%2011%20transkripzioa.pdf Urte horretan omendua izateaz gain, lekukoa ere eraman zuen Sestaon.https://www.berria.eus/hemeroteka/egunkaria/pdfa/?data=1999-03-27&orria=018&zenb=bmtFLzdqNFl4ditiNFBzUkI3ZUJzUT09

 Erreferentziak 

 Kanpo estekak 

Kategoria:Erandioztarrak
Kategoria:Sestaoarrak
Kategoria:Bizkaiko irakasleak
Kategoria:Euskararen sustatzaileak
Kategoria:Emakume irakasleak
Kategoria:Euskal Herriko feministak
Kategoria:Emakume aktibistak
Kategoria:Euskadiko Mugimendu Komunistako kideak